Решение на Съда (седми състав) от 5 март 2015 г. — Vario Tek
(Дело C‑178/14)(1)
„Преюдициално запитване — Митнически съюз и Обща митническа тарифа — Комбинирана номенклатура — Тарифно класиране — Позиция 8525 80 — Телевизионни камери, цифрови фотоапарати и записващи видеокамери — Подпозиции 8525 80 91 и 8525 80 99 — Видеокамери, вградени в спортни очила — Функция „оптично увеличение“ — Записване на данни от външни източници“
1.                     Преюдициални въпроси — Компетентност на Съда — Граници — Класиране на стоките в тарифните позиции на Общата митническа тарифа (член 267 ДФЕС) (вж. точка 18)
2.                     Митнически съюз — Обща митническа тарифа — Тарифни позиции — Спортни очила с вградена камера, които нямат функцията „увеличение“ — Класиране в подпозиции 8525 80 91 и 8525 80 99 от Комбинираната номенклатура — Включване (приложение I към Регламент № 2658/87 на Съвета) (вж. точки 21—28; точка 1 от диспозитива)
3.                     Митнически съюз — Обща митническа тарифа — Тарифни позиции — Спортни очила с вградена камера, които нямат функцията „увеличение“ — Възможност върху сменяем носител да се записват и съхраняват видео- или аудиофайлове от външен източник — Записване, извършено самостоятелно и без да зависи от външно оборудване или софтуер — Класиране в подпозиция 8525 80 91 от Комбинираната номенклатура — Изключване (приложение I към Регламент № 2658/87 на Съвета) (вж. точки 35—37; точка 2 от диспозитива)
Диспозитив
1)
Комбинираната номенклатура, съдържаща се в приложение I към Регламент (ЕИО) № 2658/87 на Съвета от 23 юли 1987 година относно тарифната и статистическа номенклатура и Общата митническа тарифа, в редакцията му съгласно Регламент (ЕС) № 1006/2011 на Комисията от 27 септември 2011 г., трябва да се тълкува в смисъл, че обстоятелството, че видеокамерите, вградени в спортни очила като разглежданите в главното производство, нямат функцията „оптично увеличение“, не е пречка посочените очила да се класират в подпозиции 8525 80 91 и 8525 80 99 от тази номенклатура.
2)
Комбинираната номенклатура, съдържаща се в приложение I към Регламент № 2658/87, в редакцията му съгласно Регламент № 1006/2011, трябва да се тълкува в смисъл, че обстоятелството, че видеокамерите, вградени в спортни очила като разглежданите в главното производство, дават възможност върху сменяем носител да се записват и съхраняват видео- или аудиофайлове от външен източник, е пречка за класирането им в подпозиция 8525 80 91 от тази номенклатура, ако записването може да се извърши самостоятелно и без да зависи от външно оборудване или софтуер.
1      ОВ C 223, 14.7.2014 г.